runetrust/blame-folketinget-dk huggingface dataset:
Peter Skaarup (DD), 2023-05-12:
Tak for ordet.
Partnervold og partnerdrab er jo desværre et stort problem, en stor udfordring i Danmark.
I gennemsnit begås der årligt, regner man med, 12 partnerdrab i Danmark, og partnerdrab er i langt de fleste tilfælde en kulmination af psykisk partnervold.
Desværre er det ikke kun et dansk problem, idet mange lande kæmper med det samme.
Vi kan så kigge på de andre lande og se, om der er noget, vi kan lære af dem, om der er noget, vi kan blive klogere på i Danmark.
Og det er også det, jeg vil komme ind på i min tale her på vegne af Danmarksdemokraterne.
England og Wales har siden 2011 kortlagt den her form for forbrydelse og forløbet op til et drab.
Efterfølgende kommer man med anbefalinger til myndighederne, så man kan undgå lignende tilfælde fremover.
I Norge har man allerede, og det har andre været inde på, taget initiativ til at nedsætte en egentlig partnerdrabskommission, og det har så tilsyneladende bidraget til at sænke det årlige antal af partnerdrab.
Desuden kan man sige, at det øgede fokus på partnerdrab også har været så vigtigt og godt, at det har været med til at fremme indsatsen mod vold, som jo ofte går forud for, at der sker drab.
Det kan være, at vi bliver bekræftet i forhold til nogle af de ting, vi ved i forvejen, men det kan også godt være, at der kommer nye ting og jo ikke mindst her i forhold til forløbet hos politiet, hos kommunen, hos myndighederne – i det hele taget hos sociale myndigheder og sundhedsmyndigheder.
Der foregår tit rigtig mange ting forud for et partnerdrab, hvor det så alligevel viser sig, at det ikke var godt nok, i de konkrete sager.
Og ofte handler det også om misbrug af forskellige stoffer, afhængighed af alkohol og alle mulige ting og sager – alle de ting kan man blive klogere på, hvis man graver dybere i det.
Og noget af det, som vi jo også tit bliver konfronteret med, når vi følger de her sager, er desværre, at der nogle gange ser ud til at være en berlinmur mellem på den ene side kommune og politi og andre myndigheder, og det er så nogle gange det, der gør, at det i forhold til den her manglende kommunikation går galt for familien.
Når det så er sagt, har vi selvfølgelig også, ligesom andre har været inde på, set på, at der jo er et bredt flertal af Folketingets partier, der har afsat – vi har selv været med til det – de her 136 mio. kr. til 14 initiativer, der skal indgå i en ny handlingsplan mod partnervold og partnerdrab.
Hvis vi i langt højere grad kan sikre, at der sker færre partnerdrab og mindre partnervold i Danmark, er det selvfølgelig positivt.
Så i Danmarksdemokraterne støtter vi op bag intentionerne i det her forslag, men vil også foreslå, at man i forbindelse med næste forhandling af den her reserve får igangsat et projekt med partnerdrabsudredninger med henblik på at samle og analysere data, som kan medføre en bedre forebyggende indsats.
Det kan ikke garanteres, at man kan undgå partnerdrab, men man kan i hvert fald gøre mere for, at det ikke sker.
Tak for ordet.
Peter Hummelgaard (S), 2023-05-12:
Jeg tror ikke, vi behøver en selvstændig paragraf for at følge, i hvilket omfang det her er et problem.
Det er jo rigtigt, at der helt sikkert er en diskrepans mellem antallet af henvendelser, som eksempelvis Giftlinjen får, og antallet af egentlige anmeldelser, politiet får.
Vi har jo spurgt Rigspolitiet, også i forlængelse af den debat, som ordføreren havde med min forgænger, og Rigspolitiet har undersøgt, om drugging er et stigende problem.
Der har de oplyst, at politikredsene har forskellige vurderinger af, om der opleves en stigning i antallet af sager om drugging.
Derfor er det svært at svare entydigt på det, men at det her opleves som et problem, at det her skaber utryghed i nattelivet, er der i hvert fald ingen diskussion om, og derfor er det også noget, som regeringen meget gerne vil samarbejde med både ordføreren og resten af Folketinget om at gøre noget yderligere ved.
Henrik Rejnholt Andersen (M), 2023-05-12:
Tak for spørgsmålet.
Ja, vi skal gøre alt, hvad vi kan, for at komme drugging til livs.
Vi skal sætte ind og se, om vi kan få lavet holdningsændringer hos de unge mennesker og i systemet, og vi skal trække alle de data ud fra systemet, som vi kan, når det drejer sig om § 244 og § 245, om det her for at se, om vi kan få splittet det op, så vi kan se, hvor mange der er.
For ordføreren har fuldstændig ret i, at når der er 500-600 henvendelser til Giftlinjen, er der nok også højst sandsynligt nogle af dem, som hører ind under §§ 244 og 245, men hvor oplysningerne ikke findes særskilt i dag.
Det er jeg helt overbevist om at vi burde gøre.
Vi burde gøre noget mere for at se, hvad der egentlig er hvad.
Sólbjørg Jakobsen (LA), 2023-05-12:
Tak, formand, og tak til Socialistisk Folkeparti for forslaget.
Jeg står her i dag på vegne af vores retsordfører, hr. Steffen Larsen.
Og man kan forstå på de andre ordførere, at vi lidt deler vores egne erfaringer.
Har man prøvet det?
Har man ikke prøvet det?
Hvilke gode råd er der?
Jeg kan ikke udtale mig på vegne af retsordføreren i det tilfælde, men jeg kan udtale mig på mine egne vegne.
Jeg har faktisk prøvet det.
Heldigvis og tak og lov var jeg i godt selskab med folk, der fik mig godt og trygt hjem.
Men der er absolut ingen tvivl om, at det er et meget alvorligt problem, og jeg kender faktisk rigtig mange andre, der også har prøvet det.
Drugging og drugrape er alvorlige forbrydelser, hvor man forgifter en person for at efterlade denne i en tilstand, hvor personen ikke er i stand til at forsvare sig selv.
Det er allerede ulovligt.
I Liberal Alliance ser vi ikke et behov for en separat bestemmelse imod selve fænomenet i straffeloven.
Det er allerede kriminelt at forgifte andre mennesker, og det burde være klart for enhver.
Jeg læser dog i forslagsstillernes bemærkninger, at det kan være, at ungdommen ikke ved, at det er ulovligt at forgifte hinanden.
Så synes jeg, at vi i stedet for at lave en ny lov hellere skulle kigge på processen omkring det og lave en god oplysningskampagne til de unge.
Jeg skal i hvert fald gladelig sige her fra talerstolen, at det altså er ulovligt at forgifte andre.
Vi kan inddrage erhvervslivet mere.
Klubberne er fyldt med videoovervågning.
Jeg var så heldig at være i New York med nogle kollegaer fra Ligestillingsudvalget og ligestillingsministeren tidligere i år, hvor et af temaerne bl.a. var et trygt natteliv.
Hvordan kan vi bidrage til det?
Der havde de et kontor, et nattelivskontor, hvor de i høj grad byggede på et samarbejde med erhvervslivet og lokalområdet.
Vi oplevede for nylig i Aalborg en meget, meget tragisk sag, hvor lokalområdet i den grad viste velvilje til at hjælpe de unge mennesker til at færdes trygt i nattelivet.
Hvordan kan vi få spillet de bedste ressourcer ind, så vores unge kan færdes godt i nattelivet?
Hvad kan vi gøre for at hjælpe os selv og for at hjælpe dem, vi er af sted med?
Det er heldigvis noget, jeg hører alle andre her i aften også være åbne for at diskutere.
Vi ser ikke behov for en yderligere bestemmelse i straffeloven helt konkret, men vi vil rigtig gerne kigge på, hvordan vi kan gøre det mere trygt for vores unge i nattelivet.
Tak for ordet.
Karina Lorentzen Dehnhardt (SF), 2023-05-12:
Tak for talen.
Når nu ordføreren selv siger, at hun har oplevet at blive drugget, så bliver jeg lidt nysgerrig på, om ordføreren anmeldte det dengang, for jeg tror nemlig, at der er mange, som ikke helt er bevidste om, at de bliver udsat for en forbrydelse, og derfor har vi brug for at skabe noget opmærksomhed omkring det.
Jeg tror, at en selvstændig paragraf faktisk ville kunne medvirke til at skabe den opmærksomhed, men det tror jeg ikke vi bliver enige om her i dag.
Så derfor vil jeg også bare høre ordføreren fra Liberal Alliance, om det kunne give mening at sørge for, at vi får et bedre talgrundlag, for i dag kan man ikke trække drugging ud af voldsparagrafferne.
Det er jo dømt som vold, så det står der blandt anden vold, og dermed har vi ikke et ret godt overblik over, hvor stort omfanget af anmeldelser er kontra de henvendelser, man får hos Giftlinjen.
Jeg synes, det er ret vigtigt, at vi kender omfanget af det her, fordi det, tænker jeg, er noget af det, der kan skubbe på for handling, akkurat som en partnerdrabskommission kunne skubbe på for handling.
Der er jo simpelt hen sket en femdobling i antallet af henvendelser til Giftlinjen på ret kort tid fra folk, som mener sig drugget.
Det synes jeg er ret bekymrende, og derfor synes jeg, det er ærgerligt, at drugging ligger i voldsparagraffen sammen med mange andre tilfælde.
Men det betyder jo, at vi ikke kan trække selvstændige tal og se, hvor mange der egentlig anmelder det her.
For jeg tror, at der er en del, der ikke er klar over, at det, de er blevet udsat for, er en forbrydelse, så vi har også brug for at rejse noget opmærksomhed omkring det.
Og jeg er ked af det, men det vil nok belaste politiets it.
Men jeg synes måske, det er vigtigt, at vi får det der kendskab.
Sólbjørg Jakobsen (LA), 2023-05-12:
Tak for spørgsmålet.
Nu synes jeg ikke, at vi laver politik ud fra kun egne liv, men jeg deler da gerne.
I mit tilfælde vidste jeg ikke, hvad det var.
Jeg politianmeldte det ikke.
Men det, som jeg synes er allervigtigst, er, uanset om vi har et konkret tal eller ej, at vi kan se en massiv vækst.
Vi kan jo se, at problemet er større, og vi kan jo se ud fra erfaringer fra andre lande, at der er initiativer, der kan virke.
Hvis det er den kobling, man vil lave, vil jeg sige, at selv om jeg er uddannet jurist og har læst straffeloven, havde det ikke ændret noget, hvis der var en ekstra paragraf i straffeloven, i forhold til om jeg havde politianmeldt det eller ej, da jeg vågnede den morgen.
Karina Lorentzen Dehnhardt (SF), 2023-05-12:
Jeg tror ikke, at jeg er helt enig, men det bekræfter i hvert fald meget godt billedet af den hypotese, jeg har, om, at mange ikke helt ved, hvad det er, der rammer dem, og vi bliver nødt til at skabe noget opmærksomhed omkring det.
Det kan vi også gøre ved oplysningskampagner, men jeg tror faktisk på, at en selvstændig paragraf vil skabe noget debat, og det vil også skabe opmærksomhed om, at det her er en udfordring.
Og så vil det i øvrigt også have den gode afledte effekt, at vi så vil få nogle tal.
Sólbjørg Jakobsen (LA), 2023-05-12:
Nu håber jeg ikke, at ordføreren er uenig i, hvad jeg tænker om mine egne oplevelser.
Det tror jeg jeg har bedst indsigt i selv.
Men jo, at skabe en debat kan gøres på mange måder.
Jeg synes ikke, at vi i Danmark mangler lovgivning, og jeg synes, at der er mange andre måder, vi kan skabe en debat på, så jeg er ikke enig i, at vi nødvendigvis skal indføre paragraffer, hver gang vi skal have en debat op at køre.
Mai Mercado (KF), 2023-05-12:
Unge mennesker skal kunne feste og more sig uden frygt for at få puttet noget i deres drink.
Både drugging og drugrape er voldsomme overgreb og tilmed et stigende problem i nattelivet.
Og mon ikke også, der er tale om et betydeligt mørketal, for det er jo ikke sikkert, at offeret forbinder et blackout med drugging.
Derfor byder vi også i Det Konservative Folkeparti forslaget fra SF velkommen.
Vi kan godt bakke op om et opholdsforbud for dem, som dømmes for drugging, og vi kan også godt bakke op om, at drugging får en selvstændig paragraf i straffeloven, som en erkendelse af at der er tale om en meget grov form for kriminalitet – en kriminalitetsform, som vi som samfund ikke skal acceptere.
En aktindsigt fra Københavns Politi viste i efteråret, at antallet af anmeldelser er næsten firdoblet i løbet af 4 år.
Og også på Center for Seksuelle Overgreb på Rigshospitalet beretter de, at de oplever en stigning i antallet af henvendelser fra personer, som har en mistanke om, at de har fået puttet stoffer i deres drink.
Det betød, at vi i efteråret kom med et udspil, hvor vi bl.a. foreslog at gå skridtet videre, altså at sætte straffen op, vel vidende at selv om straffen hæves, er der stadig væk store problemer med at løfte bevisbyrden.
Ofrene kan have svært ved at huske, hvad der præcis skete, og hvem der var til stede – også selv om det hænder, at drugging fanges på videoovervågning.
Derfor foreslog vi også dengang, at der blev nedsat en arbejdsgruppe, som skulle komme med anbefalinger til, hvordan drugging håndteres.
Og så er det jo altså også oplagt at se på strafskærpelser, både for drugging og for drugrape.
Vi har også tænkt, at der i sådan en arbejdsgruppe kunne sidde repræsentanter fra Rigspolitiet, Center for Voldtægtsofre, Giftlinjen, Sex & Samfund og andre relevante aktører, som har en viden på området.
Men tilbage til starten: Det skal være trygt at gå i byen.
Jeg synes også, den her debat i dag på mange måder viser, at der er en generationsforskel.
Min egen generation tænkte ikke over det overhovedet – vi gik bare i byen og morede os og havde en fest.
Unge mennesker tænker over det i dag.
Og når jeg spørger i min omgangskreds, er der nogen, som kender nogen, som oplever at have været udsat for noget.
Og det er ikke rimeligt, at unge skal være så bevidste, når de går i byen.
De skal kunne have en festlig aften uden frygt for at få puttet noget i deres drink og eventuelt senere at blive udnyttet.
Og jeg skal meddele på vegne af Dansk Folkeparti, at de også kan stemme for.
Henrik Rejnholt Andersen (M), 2023-05-12:
Tak for spørgsmålet.
Jo, jeg er meget enig i, at vi er nødt til at følge med tiden, og det er også derfor, jeg synes, at de paragraffer, vi har, straffer drugging fint i dag.
Jeg vil ikke gå så langt som til at sige, at drugging er vold eller grov vold, men det er derhenad, for det, der kan ske ved drugging, er desværre, at man kan blive forsvarsløs og blive udnyttet på de mest ubehagelige måder.
Karina Lorentzen Dehnhardt (SF), 2023-05-12:
Tak for en virkelig fin tale.
Man kan godt høre, at ordføreren har været ung i en tid, hvor man må beskytte sig imod at få noget i sine drinks.
Jeg har aldrig selv oplevet det i min ungdom, så jeg tror, det er et fænomen, der i hvert fald er vokset i styrke, og jeg kan i hvert fald høre på mange af dem, jeg taler med af vores medarbejdere, som også er yngre, at de alle sammen kender til det her fænomen.
Mener ordføreren, at vi kunne bruge bedre tal på området?
For som det er i dag, kan vi, når det ligger under voldsparagraffen, rent faktisk ikke hive tal ud, der viser, hvor mange af de sager der handler om drugging, og det mener jeg faktisk er ret afgørende for at kunne finde ud af, hvor stor diskrepansen er mellem antallet af anmeldelser og henvendelserne til Giftlinjen, og måske kunne man også begynde at se på offerudsathedsundersøgelser i forhold til det her.
Fie Hækkerup (S), 2023-05-12:
Jeg synes, et helt oplagt næste skridt i kampen mod drugging og i kampen mod den utryghed, som særlig unge kvinder, men også unge mænd oplever i nattelivet, ville være at få undersøgt det her område nærmere.
Det synes jeg ville være fuldstændig oplagt.
Som I også skriver i bemærkningerne til forslaget, ved vi jo heller ikke særlig meget om det her nye fænomen, spiking, som jeg om noget synes er endnu mere gustent.
Her er der ikke længere tale om en pille i en drink, men om en kanyle i et baglår.
Så jeg synes også, det ville være gavnligt at få undersøgt, om det fænomen også finder sted i Danmark, når nu vi ved, at det foregår i Storbritannien, som trods alt ikke er særlig langt herfra.
Karina Lorentzen Dehnhardt (SF), 2023-05-12:
Tak for den tilkendegivelse.
For jeg tænker, at selv om vi ikke kan blive enige om forslaget her i dag, så er vi trods alt enige om, at vi skal have nogle bedre tal på det her område.
Når jeg snakker med folk, har jeg en fornemmelse af, at det er meget udbredt, og derfor bliver vi altså også nødt til at gøre noget mere for at forebygge det, andet end at man selv nødvendigvis skal rende rundt med sit glas i hånden hele aftenen.
Så vil jeg bare sige til sidst, at det lyder utrolig dejligt med gintonics, når man sidder her på en fredag.
Fie Hækkerup (S), 2023-05-12:
Ja, og uden at det skal lyde, som om jeg gerne vil have overstået den her debat hurtigt, så kan jeg sige, at når jeg går ud herfra, går jeg ned på en bar med mine veninder, og så sætter vi os og drikker nogle øl.
Det er fredag, det er forår, og man skal være glad helt ned i maven og nærmest have en lykkefølelse, men vi kommer jo til at sidde med det der i baghovedet, fordi det jo stadig væk er der.
Det skal vi bare have gjort noget ved, og jeg tror, at den helt rigtige måde at gøre det på er at starte med at få undersøgt det nærmere.
Mai Mercado (KF), 2023-05-12:
Så er jeg helt ked af at tage ordet, når alternativet er at være på en bar med sine veninder, for det gad jeg virkelig også godt.
Men jeg vil bare sige tak for dagens bedste og mest personlige tale.
Jeg synes virkelig, at der også blev givet nogle personlige facetter, og der er ingen tvivl om, at der også er en generationsforskel i det her.
For jeg kan bare sige, at når jeg er ude på en bar med mine veninder, er det bare med glasset uden låg fløjtende rundt, for dengang jeg var ung, var det her ikke en ting.
Og det er jo helt forfærdeligt, at vi har en ungdom i dag, som tænker over, at man skal beskytte sit glas.
Så for ikke at trække det unødigt ud – for vigtige ting venter – vil jeg egentlig bare stille et enkelt spørgsmål, og det er: Kunne man forestille sig, at Socialdemokratiet også på et tidspunkt ville være med til at kigge på, om straffen for drugging skulle sættes op?
Fie Hækkerup (S), 2023-05-12:
Det tror jeg godt man kunne forestille sig.
Det er ikke det, vi ser som det første skridt.
Det første skridt er at få afdækket det her.
For i virkeligheden, sådan som jeg også læser hele intentionen bag forslaget, har vi brug for at få et øget kendskab til det her.
Der er kommet retningslinjer ud hos politiet.
Jeg kan høre på den debat, der har været her i salen på området tidligere, at det også handler om, om det sundhedsfaglige personale ved nok; er de opmærksomme på, at de skal teste for det her stof og få det hurtigt ud af kroppen igen og sådan nogle ting?
Så jeg tror, at det første, der skal gøres, er at få undersøgt det, så vi kan styrke kendskabet til det i første omgang.
Preben Bang Henriksen (V), 2023-05-12:
Tak for det.
Jeg skal gøre det kort.
Drugging er en grov forbrydelse.
Det behøver vi vist ikke tærske mere langhalm på, og jeg er enig i de omstændigheder, der er blevet beskrevet hidtil.
Men problemet er, som justitsministeren sagde i relation til det forslag, vi har i dag, at det jo allerede er strafbart efter voldsbestemmelserne i §§ 244 og 245 i straffeloven.
Så da det er dækket, mener vi sådan set ikke, at der er behov for at supplere de 306 paragraffer i straffeloven yderligere.
Domstolene dømmer i forvejen for drugging, og der er righoldig praksis.
Jeg medgiver forslagsstillerne, at det jo nogle gange godt kan have en signalværdi, og der kan man overveje at gøre noget, men ikke lige for øjeblikket efter min mening.
Henrik Rejnholt Andersen (M), 2023-05-12:
Tak for det, formand.
Tak til SF for at fremsætte beslutningsforslaget.
Drugging er en forfærdelig kriminel handling, som vi skal se på med stor alvor.
Mennesker i nattelivet, især de unge mennesker, der færdes meget i nattelivet, skal føle sig trygge.
Det gælder faktisk, når vi taler om vold og generel utryghedsskabende adfærd, men det gælder så sandelig også i forhold til drugging.
Jeg har heldigvis aldrig selv oplevet det; jeg er ligesom fru Mai Mercado fra en tid, hvor vi ikke helt bekymrede os om drugging i nattelivet.
Så jeg føler meget med fru Fie Hækkerup, der har følt den her tendens til at skulle holde hånden over en drink, når man går i byen, og det er noget, vi skal se på med den største alvor.
Jeg har selv små børn, og jeg håber da så sandelig, at jeg kan sende mine børn i byen på et tidspunkt og ikke skulle have den her bekymring.
Hr. Preben Bang Henriksen nævnte dem lige før, og der er ingen grund til, at vi tager dem en gang til, men når vi snakker om det her beslutningsforslag, kan vi ikke støtte det, for vi går ikke ind for det, altså vi skal ikke have dobbeltkriminalisering.
Hvor frygteligt det her end er, kan vi ikke have dobbeltkriminalisering.
Problemet med drugging er: Der er mange, der måske har været udsat for det – og det er alt lige fra blackout til det mest ubehagelige, man kan opleve, når man har været drugget – og det store problem er, at det ret hurtigt er ude af kroppen igen, så det er ret svært at opdage.
Så hvis ikke man som ung pige eller ung dreng går til politiet eller lægen og bliver testet med det samme, er det rigtig, rigtig svært at opdage.
Så derfor er det vigtigt, at vi sætter fokus på det, og det er vigtigt, at vi får lært vores unge mennesker, at det her skal man tage seriøst.
Så på den baggrund støtter vi forslaget, i den forstand at vi bakker op om, at det her helt afgjort er noget, vi skal have sat fokus på og virkelig tage seriøst – rigtig, rigtig seriøst – men som det er på nuværende tidspunkt, kan vi ikke støtte forslaget.
Peter Skaarup (DD), 2023-05-12:
Ordføreren er lidt inde på, at det ville være skidt at støtte sådan et forslag, fordi der i så fald ville være tale om dobbeltkriminalisering, altså hvis man kriminaliserer drugging.
Det er jo også forbudt andre steder i straffeloven, men alligevel har man kriminaliseret stalking.
Er ordføreren ikke enig i, at det kan være godt meget specifikt at understrege, at noget bestemt vil man ikke have noget af, specielt når vi skal følge med udviklingen i samfundet, og i det her tilfælde drugging?
Henrik Rejnholt Andersen (M), 2023-05-12:
Tak for spørgsmålet.
Jo, det kan hr. Peter Skaarup have meget ret i, altså at det også er en dobbeltkriminalisering.
Det er dog et spørgsmål, som jeg ikke har været med inde over på daværende tidspunkt.
Men jeg er helt enig i, at der er flere forskellige paragraffer, som også kan bruges omkring stalking.
Så ja, der dobbeltkriminaliserer man også, så det har du desværre fuldstændig ret i.
Peter Skaarup (DD), 2023-05-12:
Det er godt, vi er enige om det, for så hører den del af argumentet op.
Så må man bare spørge, om ordføreren så ikke er enig i, at når nu unge mennesker, specielt unge piger, oplever den her form for kriminalitet, hvor man altså kommer ting og sager i deres drink med det resultat, at de vil være fuldstændig forsvarsløse i forhold til al mulig anden kriminalitet, og når der kommer sådan en udvikling i vores samfund, det samme gælder internettet, hvor der også sker en kæmpe udvikling, som får rigtig store konsekvenser for mange mennesker, skal vi jo lovgivningsmæssigt følge med tiden.
Vi skal jo være på omgangshøjde med sådan nogle tendenser.
Er ordføreren ikke enig i det?
Trine Bramsen (S), 2023-05-12:
Vi har tænkt, at det var statisk: 12 kvinder blev i gennemsnit dræbt om året, og det kunne vi ikke gøre noget ved, for det var noget, der foregik derhjemme.
Der synes jeg, vi er et helt andet sted i dag, og det er sket over kort tid.
Men det er klart, at udfordringen er både, at vi får sat forskellige indsatser i gang på mange forskellige områder, men også at indsatserne kommer til at spille sammen, for ellers bliver det bare at pumpe rigtig mange penge ud i en helt masse forskelligt, som vi faktisk ikke ved om har en effekt.
Sólbjørg Jakobsen (LA), 2023-05-12:
Og når nu vi ved det og vi sætter initiativer i gang, som de også gør i andre lande, hvor vi heldigvis kan se en effekt, er det måske også nærliggende at følge op på, hvilke indsatser der virker, og hvad det er, der giver effekt, nu når vi kender problemstillingen.
Det er dér, vores fokus skal være.
Peter Hummelgaard (S), 2023-05-12:
Det er jo også en af årsagerne til, at det er blevet besluttet, at vi skal udarbejde en opdateret version af rapporten »Typer af drab i Danmark«, som jo også vil indeholde de nyeste tilgængelige oplysninger om drab og herunder selvfølgelig også partnerdrab.
Derfra kan vi så uddrage erfaringer, som kan bruges i det videre arbejde hos de relevante myndigheder.